b'\n_START_ARTICLE_\nDr. Jekyll og Mr. Hyde\n_START_SECTION_\nBakgrunnshistorien\n_START_PARAGRAPH_\nHistorien om romanens tilblivelse er nesten like ber\xc3\xb8mt som romanen selv. Historien kom til ham gjennom en dr\xc3\xb8m under en sykdomsperiode, fortalte Stevenson selv. Han fikk visjonen om rovdyret \xc2\xabMr. Hyde\xc2\xbb, det onde ikledd menneskeskikkelse, som raser gjennom Londons m\xc3\xb8rke gater, tramper samvittighetsl\xc3\xb8st over et lite barn og lar det ligge og skrike. Stevenson brukte tre dager p\xc3\xa5 \xc3\xa5 skrive ned historien p\xc3\xa5 rundt hundre sider, og viste deretter resultatet til sin kone. Hun tillot seg \xc3\xa5 komme med en del kritiske anmerkninger, og i full raseri kastet han romanen inn i peisen og skrev historien om igjen. Ogs\xc3\xa5 denne gangen p\xc3\xa5 tre dager, f\xc3\xb8r han atter viste manuskriptet til henne. Denne gangen med et bedre resultat._NEWLINE_Romanen ble Stevensons gjennombrudd som forfatter, skj\xc3\xb8nt han selv uttalte at boken er \xc2\xabdet verste jeg noensinne har laget\xc2\xbb, men han hadde en tendens til \xc3\xa5 undervurdere egne prestasjoner.\n_START_SECTION_\nHandling\n_START_PARAGRAPH_\nHandlingen foreg\xc3\xa5r i London, en gang p\xc3\xa5 slutten av 1800-tallet. Det var en tid da det skjedde mye snusk i byens m\xc3\xb8rke bakgater. Sakf\xc3\xb8reren Utterson f\xc3\xa5r vite av sine venn Enfield om en underlig hendelse som diskuteres i byen, som er knyttet til en viss liten, stygg og ondskapsfull person ved navn Edward Hyde. Han var personen som hadde sl\xc3\xa5tt og mishandlet ei lita jente. Enfield var tilstede, og s\xc3\xa5 at Mr. Hyde ble ilagt en bot som han betalte med en sjekk undertegnet av Doktor Henry Jekyll. Utterson, som er Jekylls advokat, synes dette er underlig, og m\xc3\xa5 finne ut av hvem denne \xc2\xabMr. Hyde\xc2\xbb er siden han er hans klients arving. Det viser seg at Dr. Jekyll og Mr. Hyde, hvor forskjellige de enn virker, har mer til felles enn hva Utterson og leseren ville ha trodd._NEWLINE_Dr. Jekyll og Mr. Hyde benytter seg tidvis av dagbok- og brev-notater fra fortellingens personer, Utterson, Jekyll, Hyde og Doktor Lanyon, for \xc3\xa5 bringe handlingen framover. Dagbokfortellingen er romanens eldste stiltrekk, og var karakteristisk i den viktorianske litteraturen. Det finnes ogs\xc3\xa5 i kjente verk som Mary Shelleys Frankenstein og Bram Stokers Dracula._NEWLINE_Romanen er et melodrama, og i den grad man kan p\xc3\xa5vise en litter\xc3\xa6r sammenheng i Stevensons samtid m\xc3\xa5 det v\xc3\xa6re sub-litteraturen av billigb\xc3\xb8ker med bloddryppende fortellinger om mordere, r\xc3\xb8vere, gjenferd og bestialitet som var popul\xc3\xa6re. Men der disse er glemt i ettertiden, lever Dr. Jekyll og Mr. Hyde videre, blant annet som et begrep innenfor psykologien, eksempelvis schizofreni og parallelle liv.\n_START_SECTION_\nTolkning\n_START_PARAGRAPH_\nBoken kan tolkes p\xc3\xa5 mange m\xc3\xa5ter, og stoffmisbruk er den mest kjente tolkingen, men antagelig er kjemiske midler som brukes for \xc3\xa5 fremstille menneskets andre og ondskapsfulle natur et rent stilistisk grep hos Stevenson. Han \xc3\xb8nsket \xc3\xa5 skrive en allegorisk roman om menneskets dualisme mellom godt og ondt, ideal og drift, men endte opp med en spennende thriller. Selve navnet \xc2\xabHyde\xc2\xbb er engelsk for en som skjuler seg. Stevenson hadde v\xc3\xa6rt opptatt av skjebnen til skotten William Brodie, en diakon som var from og ulastelig om dagen, men if\xc3\xb8rte seg maske og herjet som innbruddstyv om natten. Menneskets dualisme g\xc3\xa5r igjen i de fleste av Stevensons romaner._NEWLINE_\xc3\x85ret etter utgivelsen ble romanen omgjort til teater i London, og som Nils Nordberg nevner i forordet i den norske utgivelsen, \xc2\xabved et uhyggelig sammentreff tr\xc3\xa5dte en virkelig \xc2\xabMr. Hyde\xc2\xbb ut av m\xc3\xb8rket h\xc3\xb8sten 1888 \xe2\x80\x93 Jack the Ripper, som myrdet og lemlestet fem kvinner i East End i l\xc3\xb8pet av tre m\xc3\xa5neder...\xc2\xbb\n_START_SECTION_\nI Norge\n_START_PARAGRAPH_\nI Norge ble den utgitt f\xc3\xb8rste gang i 1927 p\xc3\xa5 Gyldendal Norsk Forlag i Helge Krogs oversettelse. En revidert oversettelse ved Nils Nordberg, som ogs\xc3\xa5 skrev forordet \xc2\xabSjelens to ansikter\xc2\xbb, ble utgitt i 1972 av samme forlag. En nyutgave av romanen med tittelen \xc2\xabDoktor Jekyll og herr Hyde\xc2\xbb, oversatt av Agnete \xc3\x98ye, ble utgitt p\xc3\xa5 Kagge Forlag, i 2003.\n_START_SECTION_\nOpptreden i annen fiksjon\n_START_PARAGRAPH_\nDr. Jekyll spiller en viktig rolle i tegneserien "The League of Extraordinary Gentlemen", og ogs\xc3\xa5 i filmatiseringen av denne, The League of Extraordinary Gentlemen (film)'